Kry geld om voltyds te skryf
Mense, hier is nou ’n geleentheid wat julle nie moet laat glip nie. Die Academic and Non-Fiction Author’s Association of South Africa (ANFASA) loof jaarliks toelaes uit om mense te help om hulle boeke te skryf. Die idee is dat jy vir ’n tyd lank voltyds moet kan skryf – en hulle betaal daarvoor!
Onthou, dis nie-fiksie, opvoedkundig of akademies.
Die sluitingsdatum vir aansoeke is 15 Oktober 2008.
Om te kwalifiseer moet jy ’n lid van ANFASA wees – iets wat die moeite werd is om te oorweeg as jy wel ’n kranige nie-fiksieskrywer is,
Kliek hier vir meer inligting en ’n aansoekvorm:
Die algemene blad is www.anfasa.org.za
Wen lekker pryse met jou gedig
Hier is nou ’n lekker manier om geld te maak met jou digkuns!
IBM Duitsland en die Internasionale Literatuurfees in Berlyn bied 500 Euro aan die drie beste gedigte geskryf volgens die tema “Goeie Hoop”.
Gedigte kan in enige taal wees, maar slegs Engelse gedigte kan in aanmerking kom vir die prys. Die organiseerders bied egter pryse aan vir vertaalde werk ook, so deelnemers word aangemoedig om gedigte in te stuur in hulle moedertaal saam met ’n vertaling. Die vertaling hoef nie deur die oorspronklike outeur gedoen te word nie.
Indien ’n vertaalde gedig wen, sal die vertaler ook deel in die prysgeld.
Dus, as jy goed kan dig, of iemand ken wat kan dig en jy kan goed vertaal, klop aan by die volgende webruimte: http://www.sawubona-musicjam.com/poemsofgoodhope
Wie sê daar is nie hoop vir digters nie?
Julie 23, 2008 in Sonder kategorie
Dit was die enigste padvarke waarvoor ek moes versigtig wees tydens my dae in die bos!
Wie’s die warmste skrywer?
Hier is nou ’n lekker manier om weer die e-wêreld te betree na ek vir ’n paar dae net bokke, voëls en leeus gejaag het.
Can you twist is ’n bietjie soos realiteitstelevisie, net intelligenter. (Okay, realiteitstelevisie is nie eintlik intelligent nie, duh, my brein is nog in die bos.)
Die mense wat dit bedryf, sê dit gaan oor “six of the country’s hottest young female storytellers…” Nou, ja. Wie besluit het wie’s hot, weet ek nie. Maar die idee is baie oulik.
Hier is die skakel: http://www.canyoutwist.co.za/
Neem gerus deel. Dis pret.
Nou wonder ek, watter skrywers sou julle as “hot” (manlik of vroulik) beskou, en hoekom? (Julle mag maar sê Izak …)
Weer ter plaatse, maar die kop wil nog nie lekker by die stad aanpas nie. ‘n Kiekie van my vakansie …
Koekie reis met ryskoekie
‘n Kar moet ‘n pad kan vat, koekerig of te not! Die foto is in die Kruger Wildtuin geneem.
Onthou julle Madlala se se droom oor die Eos? (Sien my blog oor die Sexpo.) Wel, die ou vriend van my droom steeds. So, die ander dag koop hy vir hom ’n kopie van TopCar. Alles goed en wel, tot hy lees wat hulle oor mý ryding sê. Ek ry ’n Toyota Avanza.
Daar staan dit toe: Like rice cakes. Bland, but it fills a need.
En waarvoor het ’n mens goeie vriende? Hy bel onmiddellik vir Kassie, vertel vir hom, en minute later is hulle op my voorstoep om vir my te kom wys.
Nou ja. My vorige motor was ’n derdehandse Diahatsu Cuore met ’n enjin van 1000 cc. Dit was ’n wonderlike motortjie, en ek het ’n langtermyngemiddelde van 5,6 liter / 100 km gekry. Ongelooflik.
Ongelukkig raak ons ander ou kar toe simpel en ek kon nie my vrou daaraan blootstel nie. Ons kry toe vir haar ’n Diahatsu Sirion, wat eweneens ’n uitstekende petrolverbruik het. Maar toe kon die De Vriese nêrens heen gaan nie.
Die De Vriese is nou eenmaal lief vir die buitelug en vir plekke waar gewone mense nie wil kom nie, so die paaie is rof. En, as jy nou al ooit ’n rowwe pad met ’n minimotor aangedurf het as daar ’n gesin en bagasie in is, dan besef jy hoekom ons toe maar besluit om van Izak se geliefde klein motortjie afstand te doen. (Wel, soortvan, my skoonsus het my cute karretjie gekry.)
Izak wou nooit ’n nuwe motor koop nie, maar toe ek die prys van tweedehandse bakkies begin navors, hou ek amper die klein karretjie vir myself.
Een van my pelle beveel toe aan dat ek na die Avanza kyk. Vir minder geld as ’n goeie tweedehandse bakkie, koop ek toe ’n splinternuwe Avanza. Met dié kar ry ek enige roete wat ek wil, hy sukkel nie met klippe nie en dit is deksels suinig op brandstof.
Laat Madlala lag.
En daarmee moet ek sê: Die kar is gepak. Die De Vriese gaan ’n bietjie avontuur soek. My skootrekenaar gaan saam, maar ek gaan hard probeer om weg te kom van die alledaagse. Dit kan dus ’n tydjie duur voor julle van my hoor!
Intussen, mense, dankie vir reis deur die kuberruimte saam met julle. Dis genotvol. Laat die potte kook. Ek gesels weer as die ryskoekie gehelp het om die muwwe gate in my brein toe stop!
(Terloops, as iemand die baas van Toyota ken, sê vir hom hier is ’n blogger wat ’n borgskap werd is!)
Toko en Breinbliksem
Julie 3, 2008 in Sonder kategorie
FB het ons almal koorsig laat droom na daardie fantastiese blog oor diere se sekslewens. Ou Kassie se vrou was veral beïndruk met die lesbiese akkedisse.
Na aanleiding van FB se blog, en die reaksie wat ek steeds kry op kinderboeke, wil ek Toko, deur Leon de Villiers, aanbeveel vir tieners (en volwassenes).
Toko, die hoofkarakter, woon in ’n premoderne, fiktiewe, patriargale bestel.
In Toko se wêreld word daar jaarliks ’n ritueel gehou. Dit is ’n inisiasieritueel, ’n bos-toe-gaan-ritueel. Die jong manne word poedelkaal gestroop en uit die dorp uitgejaag, bergop. Daar, op die berg, moet hulle ’n sekere tyd lank bly en manne word. Op die berg is daar egter geen reëls en geen wette nie. Die ergste goed kan gebeur en daar sal geen haan na kraai nie. Dis hoekom die jong manne die vorige jaar ’n seun gegryp en hom verkrag het op die berg.
Teenoor hierdie wilde klomp staan Toko, die kunstenaar.
Toko is ’n tienerboek vir kinders met sterk mae. Nie vir kleintjies nie, maar wel vir diegene wat al alles gelees het. Volwassenes sal dit eweneens baie geniet.
Ons is jaloers op die diere, maar dink net wat doen ons aan ons self. Watter ontgroeningstories kan ons nie vertel nie?
Diegene wat meer weet van Kung Fu as die Panda, sal vir jou sê dat die vordering na elke vlak met ’n inisiasieritueel gepaard gaan. Dié rituele hoef nie sleg te wees nie. Dis wat ons maak van die rituele wat hulle goed of sleg maak.
Vriende van ons het ’n ritueel gehou waar die ma haar dogter “bergop” geneem het. Die ma, die dogter en ’n hele aantal ouer vroue het een aand in ’n hut op die berg gaan slaap pas na die meisie begin menstrueer het. Hulle het haar daar verwelkom in die wêreld van vroue, en ingelyf in die geheime wêreld van mans, deur stories te vertel en haar te laat verstaan waaroor dit nou eintlik alles gaan.
Onder die Sotho’s is daar ’n ou ritueel waar die vroue hulle dogters leer om hulle affairs só te bedryf dat hulle mans dit nie sal agterkom nie. Klink dit erg? In ’n tyd van Vigs dalk, maar in ’n tyd waar vroue min sê gehad het, en beslis moes kinders baar, is daar slim planne gemaak as die man nie die paal kon haal nie.
Toko vra allerlei vrae oor die soort magshonger gedrag van mans wat maak dat die diere hulle sal skaam vir ons.
Lees gerus Fanie Viljoen (van die Wolwehok) se LitNet-resensie oor Toko.
Ek is jammer ek kry so min tyd om hier te skryf, want daar is wonderlike boeke waaroor ek julle wil vertel. Sit sommer Fanie se Breinbliksem op die lysie, terwyl ons oor hom praat!
Albei boeke is op Kalahari.net te koop.
Kliek gerus vir Toko en hier vir Breinbliksem.
En dankie aan al die ander wat heerlike stories oor boeke vertel. Dit word erg waardeer! En dankie oor vir almal wat my reg help as ek belangrike goed vergeet, soos die ruimte Storiewerf! Op Storiewerf is wonderlike skakel na kinderboeke. Gaan besoek hulle asseblief!
Boeke vir lesende kinders
Julie 2, 2008 in Sonder kategorie
Ek het, uiteindelik, tyd gekry om ’n bietjie op die internet te krap op soek na boeke wat ek kan aanbeveel – en wat beskikbaar is.
Lapa se webtuiste het ’n afdeling vir gewy is aan 8 – 12-jariges. Kliek hier om hulle te besoek. Julle kan dan verder op elkeen van die boekies kliek om meer te lees.
NB het eweneens baie goeie aanlynkatalogusse. Hier moet julle egter die soektog verander deur heel bo die blokkie te kies vir kinders en dan weer “soek” te druk. Wees gewaarsku – hulle definieer kinderboeke redelik wyd, maar as jy eers ’n paar name het, kan jy in die boekwinkels of die biblioteek gaan krap.
Kliek hier om na elkeen van hulle uitgewers se katalogusse te gaan.
– Human & Rousseau
– Best Books
Exclusive Books het ook ’n aparte kinderlys wat ’n mens kan besoek.
Voorts het Exclusive Books ’n handleiding uitgegee wat werklik oulik is. Die titel is The Children’s Best Book Guide 2008. Dit kos net R6 en gee ’n kort beskrywing van elke boek. Die geld wat geïn word, gaan vir minderbevoorregte kinders.
Ten einde laas het ’n vriendin hierdie boek aanbeveel A Time to Read deur Mary Ruth K. Wilkinson en Heidi Wilkinson Teel. Hier is wat Kalahari.net daaroor sê.
In a Time to Read, Mary Ruth K. Wilkinson and her daughter, Heidi Wilkinson Teel, have compiled a helpful guide to children’s books. More than bibliography A Time To Read also includes essays on the nature of children, families, literature and story – and how these hold together in a Christian life, reflecting Mary Ruth’s 30 years’ experience teaching a literary and Christian approach to children’s books.
Ek ken laasgenoemde boekie glad nie, so ek noem dit net.